Návrh ROZHODNUTIE RADY o zrušení rozhodnutia Rady 2007/124/ES, Euratom /* COM/2013/0580 final - 2013/0281 (APP) */





DÔVODOVÁ SPRÁVA 1. KONTEXT NÁVRHU 1.1. Viacročný rámec na obdobie rokov 2007 – 2013 Na základe viacročného rámca na obdobie rokov 2007 – 2013 sa ustanovil všeobecný program Bezpečnosť a ochrana slobôd. Jeho hlavným cieľom bolo zabezpečiť účinnú operatívnu spoluprácu v boji proti terorizmu vrátane jeho následkov, proti organizovanej a inej trestnej činnosti, podporiť poskytovanie spravodajských služieb v európskom meradle a posilniť oblasť predchádzania trestnej činnosti a terorizmu s cieľom podporiť bezpečnú spoločnosť založenú na právnom štáte. Vzhľadom na to, že uvedené ciele mali v zmluvách rôzny právny základ a zásadne odlišné právne režimy, všeobecný program pozostával z dvoch rozdielnych právnych nástrojov. Prvým bolo rozhodnutie Rady 2007/125/SVV, ktorým sa ustanovuje osobitný program Predchádzanie a boj proti trestnej činnosti (ďalej len „osobitný program ISEC“). Osobitný program bol zameraný na štyri tematické oblasti: predchádzanie trestnej činnosti a kriminológia, presadzovanie práva, ochrana a podpora svedkov a obetí trestných činov. Druhým bolo rozhodnutie Rady 2007/124/ES, Euratom, ktorým sa ustanovuje osobitný program Predchádzanie, pripravenosť a riadenie následkov terorizmu a iných bezpečnostných rizík (ďalej len „osobitný program CIPS“). Jeho všeobecným cieľom bolo podporiť úsilia členských štátov pri predchádzaní, pripravenosti a ochrane občanov a kritickej infraštruktúry pred teroristickými útokmi a inými skutkami ohrozujúcim bezpečnosť. 1.2. Viacročný rámec na obdobie rokov 2014 – 2020 V komplexnom rámci Fondu pre vnútornú bezpečnosť poskytne nástroj pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia (ďalej len „nástroj FVB – polícia“) finančnú podporu na policajnú spoluprácu, výmenu informácií a prístup k nim, predchádzanie trestnej činnosti, boj proti cezhraničnej, závažnej a organizovanej trestnej činnosti vrátane terorizmu, ochranu osôb a kritických infraštruktúr pred udalosťami súvisiacimi s bezpečnosťou a účinné riadenie bezpečnostných rizík a kríz. Osobitné programy ISEC a CIPS, z ktorých sa podľa viacročného rámca na obdobie rokov 2007 – 2013 poskytuje finančná podpora, sa preto musia zrušiť s účinnosťou od 1. januára 2014 s výhradou prechodných pravidiel. Pokiaľ ide o osobitný program ISEC, tento sa zrušuje nariadením, ktorým sa zriaďuje nástroj FVB – polícia. Pokiaľ ide o osobitný program CIPS, tento nebolo možné zrušiť rovnakým spôsobom, pretože na jeho zrušenie je z dôvodu rôznych pravidiel hlasovania vyplývajúcich z dvojakého právneho základu (ES/Euratom) potrebný osobitný právny predpis. Záverečné ustanovenie týkajúce sa nadobudnutia účinnosti tohto rozhodnutia je však vypracované takým spôsobom, že sa deň zrušenia osobitného programu CIPS bude zhodovať s dňom nadobudnutia účinnosti nariadenia, ktorým sa ustanovuje nástroj FVB – polícia, ako keby bolo zrušenie osobitného programu CIPS uvedené v samotnom nariadení, ktorým sa ustanovuje nástroj FVB – polícia. Zrušenie osobitných programov CIPS a ISEC sa preto upraví úplne rovnakým spôsobom. 2. PRÁVNE PRVKY NÁVRHU 2.1. Obsah navrhovaného opatrenia Vzhľadom na uvedené Komisia navrhuje, aby sa rozhodnutie, ktorým sa ustanovuje osobitný program CIPS, zrušilo s účinnosťou od 1. januára 2014. 2.2. Právny základ Rozhodnutie Rady 2007/124/ES, Euratom bolo prijaté na základe článku 308 Zmluvy o založení Európskeho spoločenstva a článku 203 Zmluvy o založení Európskeho spoločenstva pre atómovú energiu. Právnym základom tohto návrhu na zrušenie uvedeného rozhodnutia Rady je článok 352 Zmluvy o fungovaní Európskej únie a článok 203 Zmluvy o založení Európskeho spoločenstva pre atómovú energiu. 3. VPLYV NA ROZPOČET Návrh nemá žiadny priamy vplyv na rozpočet EÚ. 2013/0281 (APP) Návrh ROZHODNUTIE RADY o zrušení rozhodnutia Rady 2007/124/ES, Euratom RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 352, so zreteľom na Zmluvu o založení Európskeho spoločenstva pre atómovú energiu, a najmä na jej článok 203, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho parlamentu[1], konajúc v súlade s mimoriadnym legislatívnym postupom, keďže: (1) Rozhodnutie Rady 2007/124/ES, Euratom, ktorým sa ustanovuje na obdobie rokov 2007 až 2013 ako súčasť všeobecného programu o bezpečnosti a ochrane slobôd osobitný program Predchádzanie, pripravenosť a riadenie následkov terorizmu a iných bezpečnostných rizík, sa vzťahuje na obdobie od 1. januára 2007 do 31. decembra 2013. (2) Nástroj pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia, ktorý je súčasťou Fondu pre vnútornú bezpečnosť, je ustanovený na obdobie od 1. januára 2014 do 31. decembra 2020[2]. (3) Rozhodnutie Rady 2007/124/ES, Euratom by sa preto malo zrušiť s účinnosťou od 1. januára 2014. PRIJALA TOTO ROZHODNUTIE: Článok 1 Rozhodnutie Rady 2007/124/ES, Euratom sa zrušuje s účinnosťou od 1. januára 2014. Článok 2 1. Toto zrušenie nemá vplyv na pokračovanie ani úpravu projektov, ani na ich úplné alebo čiastočné zrušenie až do ich ukončenia alebo finančnej pomoci schválenej Komisiou na základe rozhodnutia Rady 2007/124/ES, Euratom alebo iných právnych predpisov, ktoré sa na túto pomoc uplatňujú k 31. decembru 2013. 2. Komisia pri prijímaní rozhodnutí o spolufinancovaní v rámci nástroja pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia, ktorý je súčasťou Fondu pre vnútornú bezpečnosť, zohľadní opatrenia prijaté na základe rozhodnutia Rady 2007/124/ES, Euratom pred [dátum uverejnenia v Úradnom vestníku], ktoré majú finančné dôsledky počas obdobia, na ktoré sa vzťahuje toto spolufinancovanie. 3. Sumy viazané na spolufinancovanie schválené Komisiou medzi 1. januárom 2011 a 31. decembrom 2013, v súvislosti s ktorými neboli Komisii zaslané dokumenty požadované pre uzavretie operácií v lehote na predloženie záverečnej správy, Komisia automaticky zruší do 31. decembra 2017, čo povedie k vráteniu neoprávnene vyplatených súm. Sumy súvisiace s operáciami, ktoré boli pozastavené z dôvodu súdnych konaní alebo správnych konaní o opravnom prostriedku s odkladným účinkom, sa nezohľadňujú pri výpočte sumy, ktorej viazanosť sa má automaticky zrušiť. 4. Členské štáty predložia Komisii do 30. júna 2015 hodnotiacu správu o výsledkoch a vplyve činností spolufinancovaných na základe rozhodnutia Rady 2007/124/EC, Euratom za obdobie rokov 2011 až 2013. 5. Komisia predloží Európskemu parlamentu a Rade do 31. decembra 2015 správu o dosiahnutých výsledkoch a kvantitatívnych aspektoch vykonávania rozhodnutia Rady 2007/124/EC, Euratom za obdobie rokov 2011 až 2013. Článok 3 1. Toto rozhodnutie nadobúda účinnosť v ten istý deň ako nadobúda účinnosť nariadenie Európskeho parlamentu a Rady, ktorým sa ustanovuje ako súčasť Fondu pre vnútornú bezpečnosť nástroj pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia (ďalej len „nariadenie, ktorým sa ustanovuje nástroj FVB – polícia“). 2. Ak nariadenie, ktorým sa ustanovuje nástroj FVB – polícia, nadobudne účinnosť pred uverejnením tohto rozhodnutia v Úradnom vestníku Európskej únie, toto rozhodnutie nadobudne účinnosť dňom nasledujúcim po uverejnení uvedeného nariadenia. Článok 4 Toto rozhodnutie je určené členským štátom v súlade so zmluvami. V Bruseli Za Radu predseda [1] Ú. v. EÚ C […],[…], s.[…]. [2] Návrh nariadenia Európskeho parlamentu a Rady, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia, COM(2011) 753.